1.Úvod

V súvislosti s vystúpením Spojeného kráľovstva z Únie zvyšných 27 členských štátov, ktoré sa zišli popri zasadnutí Rady, vybralo ako nové sídlo Európskeho orgánu pre bankovníctvo (EBA) Paríž.

Sídlo EBA je stanovené v článku 7 nariadenia o zriadení EBA (ďalej len „nariadenie o EBA“), ktoré sa preto muselo zmeniť, s cieľom presunúť sídlo z Londýna do Paríža. Okrem zmeny sídla sa v zmenenom nariadení o EBA zaviedli aj nové požiadavky pre EBA v súvislosti s jeho sídlom a povinnosť Komisie uverejniť do 30. marca 2019 a potom každých 12 mesiacov správu o dodržiavaní týchto požiadaviek zo strany EBA.

Podľa článku 7 nariadenia o EBA: „Umiestnenie sídla orgánu pre bankovníctvo nemá vplyv na výkon jeho úloh a právomocí, na organizáciu jeho riadiacej štruktúry, prevádzku jeho hlavnej organizácie alebo na hlavné financovanie jeho činností, pričom v prípade potreby umožňuje spoločné využívanie s agentúrami Únie administratívnych podporných služieb a služieb správy zariadení, ktoré nesúvisia s hlavnými činnosťami orgánu pre bankovníctvo.“

Európsky orgán pre bankovníctvo poskytol potrebné informácie na splnenie týchto požiadaviek v oblasti podávania správ. Táto prvá správa sa v rámci novej povinnosti v oblasti podávania správ uverejňuje po 30. marci 2019, keďže plná prevádzka sa v Paríži začala až 3. júna 2019.

2.Dohoda o sídle EBA

Správna rada EBA schválila dohodu o sídle 4. marca 2019 a slávnostne ju podpísala v Paríži 6. marca 2019. Európsky orgán pre bankovníctvo čaká potvrdenie o ukončení vnútorných postupov požadovaných vo Francúzsku na to, aby táto dohoda o sídle nadobudla platnosť. Podpis tejto dohody nemá vplyv na činnosť a riadenie EBA.

Okrem toho, že dohoda o sídle zohľadňuje požiadavky Protokolu č. 7 o výsadách a imunitách Európskej únie, zavádza výsadu pre zamestnancov, ktorí sa sťahujú z Londýna do Paríža, spočívajúcu v možnosti kúpy vozidla bez dane, a to do dvanástich mesiacov od presťahovania, čo je výsada, ktorá bola poskytnutá aj zamestnancom s francúzskou štátnou príslušnosťou. Táto dohoda okrem toho zaväzuje francúzsku vládu, aby sa zapojila do procesu vytvorenia európskej školy v parížskom regióne. Rada guvernérov európskych škôl schválila dokumentáciu o zhode navrhovanej európskej školy, ktorá má začať fungovať v septembri 2019 v Courbevoie. Tieto dve podporné opatrenia pomôžu zamestnancom pri ich relokácii, najmä tým, ktorí majú rodiny so školopovinnými deťmi.

Európsky orgán pre bankovníctvo tiež spolupracuje s úradom protokolu francúzskeho ministerstva pre Európu a zahraničné veci, ako aj s francúzskymi colnými orgánmi s cieľom zabezpečiť hladký priebeh v súvislosti s príchodom zamestnancov a ich rodín do Francúzska, poskytnutie osobitných povolení na pobyt a uplatnenie daňových výhod na EBA.

3.Správa a riadenie orgánu EBA, jeho operácie a plnenie úloh

Premiestnenie sídla EBA nemalo vplyv na úlohy a právomoci tohto orgánu, ani na organizáciu jeho riadiacej štruktúry, prevádzku jeho hlavnej organizácie a jeho hlavné financovanie.

Európsky orgán pre bankovníctvo získal osobitné finančné prostriedky od francúzskej vlády na pomoc pri nákladoch na premiestnenie v tejto štruktúre:

·1,5 milióna EUR na použitie ako príspevok na náklady na vybavenie kancelárskych priestorov v Paríži. Táto suma bola prijatá a využitá;

·7 miliónov EUR na použitie ako príspevok na prenájom a stavebné práce, pokiaľ ide o kancelárske priestory v Paríži. Z tejto sumy Európsky orgán pre bankovníctvo ku dnešnému dňu dostal 2,5 milióna EUR. Zostatok bude poskytovaný po dobu trvania prenájmu kancelárskych priestorov v Paríži.

Do príchodu nového predsedu EBA 1. mája 2019 konal ako dočasný predseda EBA zástupca predsedu EBA, a to v súvislosti s podpísaním dohody o sídle v mene EBA. Vzhľadom na to, že nové kancelárske priestory v Paríži neboli do konca mája 2019 k dispozícii, počas prechodného obdobia v apríli a máji 2019 sa uplatňovali osobitné opatrenia s cieľom minimalizovať prerušenia práce zamestnancov EBA a plne zachovať prevádzkovú kontinuitu. Vrcholový manažment pôsobí v Paríži od 30. marca 2019, keď EBA zabezpečil obmedzené dočasné kancelárske priestory v budove Europlaza (budova nových priestorov EBA).

Od 1. apríla 2019 začal EBA organizovať kľúčové stretnutia v Paríži a iných mestách EÚ. Francúzska centrálna banka Banque de France poskytla osobitnú podporu, keď poskytla priestory na schôdzu Rady orgánov dohľadu v dňoch 16. – 17. apríla 2019, pričom v budove Europlaza sa zorganizovalo aj verejné vypočutie.

4.Presťahovanie EBA do nových kancelárskych priestorov

V ostatných mesiacoch sa v budove Europlaza uskutočnili intenzívne týždenné stretnutia s cieľom monitorovať a riešiť problémy súvisiace so stavebnými úpravami. Zatiaľ čo úplné dokončenie úprav zo strany prenajímateľa zaznamenalo meškanie nad rámec zmluvného termínu 16. apríla 2019, dosiahol sa dostatočný pokrok, aby EBA mohol dodržať harmonogram na svoje úplné presťahovanie sa do nových kancelárskych priestorov. Práce na dokončení priestorov Európskeho orgánu pre bankovníctvo v budove Europlaza (nábytok, audiovizuálne vybavenie a počítačové vybavenie pre koncových používateľov) externými dodávateľmi a zamestnancami EBA boli ukončené 31. mája 2019, zatiaľ čo termín ukončenia sťahovania kancelárií EBA z Londýna do Paríža bol 2. jún 2019. Plná prevádzka v Paríži sa začala 3. júna 2019, keď sa všetci zamestnanci ujali svojich povinností v novom sídle orgánu EBA v budove Europlaza.

5.Presťahovanie dátového strediska EBA